**Սիրելի՛ ուսանողներ**

Ողջունում եմ բոլորիդ ավանդական եւ սիրելի դարձած քաղաքային այս փառատոնի մեկնարկի կապակցությամբ: Շնորհավորում եմ նաեւ Երիտասարդության միջազգային օրվա առթիվ, որը նշվում է այսօր:

<<Ուսանողական ամռանն>> ամեն տարի սպասում են ոչ միայն ուսանողները, այլեւ ողջ քաղաքը, քանզի նրա անցկացման օրերը, ձեր իրականացրած միջոցառումներն ու ակցիաները թարմություն, շունչ եւ աշխուժություն են հաղորդում համայնքի կյանքին:  
Ողջունում եւ շնորհավորում եմ հատկապես այն երիտասարդներին, ովքեր սեպտեմբերին դեռ նոր պիտի նստեն ուսանողական նստարանին եւ առաջին անգամ են մասնակցում փառատոնին. ավագ ընկերների հետ շփումը եւ այս միջոցառմանը մասնակցելը, անշուշտ, ձեզ համար ուսանողական կյանքի անմոռանալի սկիզբը կդառնան:

Ցանկանում եմ, որ տարեցտարի փառատոնի օրակարգը զարգացում ապրի, որ հանդես գաք նոր գաղափարներով եւ ձեռնարկներով, փորձեք առավել հետաքրքիր եւ արդյունավետ դարձնել միջոցառման շրջանակներում ձեր առօրյան ու ժամանցը, իսկ մենք կանենք մեր կարեցածը՝ ձեր նախաձեռնությունները կյանքի կոչելու համար:  
Սիրելի՛ ուսանողներ, <<Ուսանողական ամռան>> նպատակը միայն արձակուրդների օրերին ձեր ժամանցի կազմակերպումը չէ: Կարեւորելով եւ գիտակցելով երիտասարդության ներուժի դերը մեր կյանքի կառուցման տարբեր ոլորտներում՝ ցանկանում եմ, որ այստեղ ստեղծած ընկերական հարաբերությունները, նոր ծանոթություններն ու ձեռքբերած փորձը, հնչեցրած գաղափարները ձեզ միավորեն տարվա մյուս բոլոր ամիսներին եւս, որ այստեղ ձեւավորվի կապանյան երիտասարդության այն ակտիվ կորիզը, որը փառատոնից դուրս էլ կապրի եւ կշնչի Կապանով:

Ուզում եմ, որ նպատակասլաց եւ վճռական լինեք ոչ միայն անձնական, այլեւ հանրային կյանքում որոշումներ կայացնելիս եւ իրականացնելիս: Եղե՛ք ակտիվ եւ սրտացավ, սիրե՛ք Կապանը, նվիրվե՛ք Կապանին եւ մասնակից եղեք նրա կյանքին անկախ նրանից՝ ձեր ուսանողական օրերն անցնում են կապանյան կրթօջախներում, թե նրանցից դուրս: Իմ ցանկությունն է նաեւ, որ մասնագիտություն ստանալուց հետո ձեր ապագան ու հետագա գործունեությունն անպայման տեսնեք հայրենի քաղաքում, դրա համար մենք փորձում ենք ձեզ համար կառուցել առավել գրավիչ Կապան, ստեղծել առավել ձգող մթնոլորտ:

Անմոռանալի պահե՛ր, տպավորություննե՛ր եւ հիշողություննե՛ր ձեզ առաջիկա օրերին:

<<Ուսանողական ամառ Կապան - 2016>> փառատոնը հայտարարում եմ բացվա՛ծ:  
Բարի՛ երթ նրան: